Ο **Βασίλης Ψηφίδης** είναι Έλληνας πρώην ποδοσφαιριστής, ο οποίος αγωνιζόταν ως μέσος στην ομάδα του Άρης Θεσσαλονίκης στα πρώτα χρόνια της Α' Εθνικής κατηγορίας και κατέκτησε με τους "κιτρινόμαυρους" το κύπελλο Ελλάδας του 1970.

Βιογραφία
---------

Ο Ψηφίδης ξεκίνησε να αγωνίζεται από τα τμήματα υποδομής του Άρη και στις 9 Οκτωβρίου 1960 (για τον αγώνα της 4ης αγωνιστικής κόντρα στον Εθνικό Πειραιώς) εμφανίστηκε για πρώτη φορά με την φανέλα της ανδρικής ομάδας του συλλόγου, μετά από απαίτηση του Γιουγκοσλάβου προπονητή Σβέτισλαβ Γκλίσοβιτς. Στην σεζόν 1960-61, έπαιξε συνολικά σε πέντε παιχνίδια, ενώ την επόμενη χρονιά αγωνίστηκε στον δεύτερο γύρο του πρωταθλήματος. Αρχικά, χρησιμοποιήθηκε ως μέσος, αλλά ο Ιταλός προπονητής Έττορε Τρεβιζάν, τον τοποθέτησε στην θέση του αριστερού πλάγιου αμυντικού την σεζόν 1962-63.

Σύντομα, επέστρεψε στον χώρο του κέντρου, σε μία χρονιά που ο Άρης παρέμεινε στην πρώτη κατηγορία με μεγάλη δυσκολία. Ο Ψηφίδης υπήρξε από τους λίγους διακριθέντες των "κιτρίνων" και στην τελευταία αγωνιστική ημέρα του πρωταθλήματος, όπου ο Άρης αντιμετώπιζε τον Πανιώνιο στην Αθήνα, αναγκάστηκε να αγωνιστεί ως τερματοφύλακας στο δεύτερο ημίχρονο του αγώνα μετά τον τραυματισμό του Γιώργου Καλδεριμτζή, διατηγρώντας την λευκή ισοπαλία.

Την επόμενη χρονιά, αγωνίστηκε και πάλι ως τερματοφύλακας στο εντός έδρας ντέρμπι με τον ΠΑΟΚ, διατηρώντας το 0-0. Εκείνη την περίοδο έπαιξε ως επιθετικός μέσος, βοηθώντας την ομάδα του να κερδίσει την ευρωπαϊκή της έξοδο, όπου αντιμετώπισε την ιταλική Ρόμα τον Σεπτέμβριο του 1964, με τον Ψηφίδη να αγωνίζεται και στις δύο αναμετρήσεις. Τοποθετήθηκε στην θέση του αμυντικού χαφ στο εκτός έδρας παιχνίδι με την Κολωνία, ενώ έναν χρόνο αργότερα έπαιξε για τελευταία φορά πριν την προσωρινή του αποχώρηση από τους αγωνιστικούς χώρους στο ματς εναντίον της Γιουβέντους στο Καυτανζόγλειο στάδιο.

Ο Ψηφίδης, μαζί με τον συμπαίκτη του Χρήστο Καμπουρλάζο, μετανάστευσαν στις Ηνωμένες Πολιτείες. Επέστρεψε στην Ελλάδα στα τέλη του 1968, παίρνοντας και πάλι τον ρόλο του αμυντικού μέσου στην ομάδα του Άρη. Αγωνίστηκε μέχρι το 1971, κατακτώντας με τους "κίτρινους" το κύπελλο Ελλάδας του 1970, όπου στον τελικό αγώνα πέρασε ως αλλαγή στο 59ο λεπτό.

Το 1971, μετανάστευσε και πάλι, αρχικά στη Νότια Αφρική και στην συνέχεια επέστρεψε στις Ηνωμένες Πολιτείες. Έκλεισε την ποδοσφαιρική του καριέρα αγωνιζόμενος στην ομάδα της Καβάλας την σεζόν 1973-74. Βραβεύθηκε από τον Άρη τον Μάρτιο του 2012, δωρίζοντας και ο ίδιος μία πλακέτα προς τον σύλλογο.

Στατιστικά
----------

| Διοργάνωση | Αγώνες | Γκολ |
| --- | --- | --- |
| Πρωτάθλημα Ελλάδας / Α' Εθνική | 151 | 6 |
| Κύπελλο Ελλάδας | 17 | 2 |
| Ευρωπαϊκοί αγώνες | 7 | 0 |
| Αγώνες κατάταξης | 4 | 0 |

Παραπομπές
----------

1. ↑  Svetislav Glišović | National Football Teams
2. ↑  «1963: Ο Βασίλης Ψηφίδης κρατάει την εστία στο μηδέν και τον Άρη στην κατηγορία - aris.re». Αρχειοθετήθηκε από το πρωτότυπο στις 11 Απριλίου 2016. Ανακτήθηκε στις 27 Αυγούστου 2016.
3. ↑  Εφημερίδα Μακεδονία, 4/2/1964, Σελίδα: 4
4. ↑  Εφημερίδα Μακεδονία, 17/9/1964, Σελίδα: 5
5. ↑  Εφημερίδα Μακεδονία, 1/10/1964, Σελίδα: 5
6. ↑  Εφημερίδα Μακεδονία, 17/11/1965, Σελίδα: 5
7. ↑  Εφημερίδα Μακεδονία, 13/9/1966, Σελίδα: 9
8. ↑  Εφημερίδα Μακεδονία, 25/12/1968, Σελίδα: 15
9. ↑  ΑΡΗΣ ΚΥΠΕΛΛΟΥΧΟΣ ΕΛΛΑΔΑΣ 1970: Η καλύτερη ομάδα όλων των εποχών
10. ↑  Greece 1973/74 - RSSSF
11. ↑  Δηλώσεις του Βασίλη Ψηφίδη στη γιορτή του Άρη - YouTube

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Ψηφίδης Βασίλης | aris.re
* Αφιέρωμα Βασίλης Ψηφίδης: Το κύπελλο μας![*νεκρός σύνδεσμος*]
* Πρωτοχρονιά με τον Βασίλη Ψηφίδη